27.05 havde klubben sin årlige forårstur til egne medlemmer. Vi startede hos Asbjørn Dybro, hvor 18 medlemmer havde fundet vej på en fin majaften. Vejret havde jo været godt i ret lang tid, og det var det også denne aften, selv om der var en let østenvind.

Hos Asbjørn så vi Gammel Engelsk Kamphøns både i dværg og noget så sjældent i DK som store. Det er længe siden jeg personligt har set denne race i dansk opdræt. Dejligt at der stadig er nogen, som tager denne opgave på sig.

Asbjørn sagde, at de var af varieteten Sort Orangebrystet, jeg syntes nu at de mere signede Sort Guld, da der næsten ingen tegning var på brystet – hverken hos 1,0 eller 0,1. Der gik for øvrigt også et par høner med blå grundfarve. I min optik havde de alle god kropsform og -rummelighed. Spændende om vi får afkom at se af dem.

Dværgene var rigt repræsenteret med en stor flok kyllinger, de ældste lige opdelt kønsvis og lukket ud i de temmelig lange løbegårde. Vi så rigtigt mange sølvhalsede, men der var også legbarfarvede at finde i flokken(e) i begge varieteter viste dyr allerede gode takter med hensyn til kropsformen; så jeg tror at Asbjørn står godt rustet til kommende udstillingssæson. Vi får se.

Næste besøg gjaldt Kurt Iversen, der har en kolonihave inde i fjerkrækolonien i Odder. Her blev vi modtaget af Kurt ved klubhuset og budt indenfor i hans have og hønsegård. Kurt har tidligere arbejdet i Dværg Krainköppe, men efter et træls sygdomsforløb i hønseflokken er disse nu skiftet ud med Dværg Sussex i gul sort columbia.

Kurt havde desværre ikke haft det helt store held med rugningen. Det første hold æg, som blev udruget ”ude i byen” må være blevet forbyttet, for de kyllinger, som kom retur, har for størstedelens vedkommende intet med Sussex at gøre. Efterfølgende har Kurt selv forsøgt sig som rugemester, men det kom der kun ganske få kyllinger ud af – kun lige n ok til bevarelse af stammen. Ak ja! Sådan kan det desværre gå. Men Kurt var ved godt mod og regnede med meget bedre held næste år.

Efter vi havde fået lejlighed til at besøge nogle af de øvrige haver i kolonien, blev kaffen serveret i klubhuset. Her gik ”snakken” som altid godt, når fjerkræfolk er samlet. Aftenen sluttede ca. 21.30 hvor vi kørte hver til sit.

Referent Peder Pedersen